b'\n_START_ARTICLE_\nSokar\n_START_SECTION_\nIme\n_START_PARAGRAPH_\nPomen njegovega imena ni jasen. V piramidnih besedilih so Egip\xc4\x8dani njegovo ime povezovali z  bole\xc4\x8dim Ozirisovim klicem Izidi  "Sy-k-ri" (pohiti k meni) ali morda izrazom "skr", ki pomeni \xc4\x8di\xc5\xa1\xc4\x8denje ust. V podzemnem svetu je bil Sokar tesno povezan z bogom stvarnikom Ptahom, glavnim bogom Memfisa, in bogom smrti Ozirisom. V poznih obdobjih Egipta se je ta povezava odra\xc5\xbeala v trojnem bogu Ptah-Sokar-Oziris.\n_START_SECTION_\nUpodabljanje\n_START_PARAGRAPH_\nSokarja so najpogosteje upodabljali kot mumificiranega sokola, v\xc4\x8dasih pa kot gomilo, iz katere gleda sokolova glava. Kot takega so ga imenovali "tisti, ki je na svojem pesku". V\xc4\x8dasih so ga upodabljali na njegovi barki hennu,  preoblikovani v sani, primerne za gibanje po pe\xc5\xa1\xc4\x8deni memfi\xc5\xa1ki nekropoli.  Eden od njegovih nazivov je bil tudi "tisti iz Restaua"  (odprtin), se pravi vhodov v grobnice. _NEWLINE_V Amduatu, Knjigi podzemlja iz Novega kraljestva, je upodobljen sede\xc4\x8d na hrbtu ka\xc4\x8de med dvema razprtima kriloma, kar izra\xc5\xbea svobodo in povezavo z vstajenjem ali morda mirnim prehodom v podzemni svet. Razen s podzemnnim svetom so Sokarja povezovali tudi s te\xc5\xbekim pe\xc5\xa1\xc4\x8denim terenom, imenovanim Imhet (tudi Amhet, Amahet in Amehet), kar pomeni napolnjen.\n_START_SECTION_\nVloge in kulti\n_START_PARAGRAPH_\nSokar je bil, morda zaradi povezave s Ptahom, povezan tudi z obrtniki. Knjiga mrtvih o njem pravi, da je  oblikoval srebrne vr\xc4\x8de in srebrno krsto faraona \xc5\xa0o\xc5\xa1enka II.,  ki so jih odkrili v  faraonovi grobnici v Tanisu. _NEWLINE_Sokarjevo kultno sredi\xc5\xa1\xc4\x8de je bilo v Memfisu, kjer so na 26. dan \xc4\x8detrtega meseca akheta (pomlad) njemu v \xc4\x8dast prirejali velika praznovanja. Med praznovanjem so njegovi \xc4\x8dastilci  okopavali in orali zemljo in gonili \xc5\xbeivino, kar ka\xc5\xbee na njegove poljedelske aspekte. Okoli vratu so obe\xc5\xa1ali kite \xc4\x8debule, s \xc4\x8dimer so kazali tudi na njegov podzemni aspekt. Cela \xc4\x8debula ali samo olupki so se uporabljale za mumificiranje ljudi. \xc4\x8ce so se uporabljali samo olupki, so se polagali na o\xc4\x8di in u\xc5\xa1esa, da so prikrili neprijetne vonjave._NEWLINE_Boga so upodabljali tudi kot pomo\xc4\x8dnika pri razli\xc4\x8dnih opravilih, na primer pri kopanji jarkov in kanalov. V Novem kraljestvu so za\xc4\x8deli njegova praznovanja prirejati tudi v Tebah, kjer so postali konkurenca velikemu praznovanju Opet._NEWLINE_Med druge dogodke na praznovanju je spadala tudi plovba Sokatovega kipa na barki Henu, \xc4\x8dolnu z visokim premcem v obliki oriksa.'